આ પુસ્તકમાં રાજ્ય સરકારના અભિયાનો, નૂતન પહેલો, કાર્યસિદ્ધિઓ કે કાર્યક્રમોને જે રીતે વર્ણવાયા છે, તેમાં તેના આંકડાઓ કરતાં તેમાં રહેલા અભિગમ, દૂરંદેશી, સમસ્યાઓ હલ કરવા માટેની કટિબદ્ધતા અને પરિશ્રમ માટે રાજકીય ઇચ્છાશક્તિનું મહત્વ કદાચ સૌથી વિશેષ મહત્વના છે. છેલ્લા દસ વર્ષ દરમિયાન રાજ્યની જનતા જે રીતે મુખ્યમંત્રી શ્રી નરેન્દ્ર મોદી તથા સમગ્ર વહીવટીતંત્રના કાર્યોમાં સાથે જોડાતી રહી છે, તે બાબતનો હું મારી સામયિકની ફરજો દરમિયાન સાક્ષી બન્યો છું અને એટલે કહી શકું કે, દેશના ઇતિહાસમાં કમનસીબે મોટા ભાગે સરકાર અને પ્રજા સામ-સામે જોવા મળ્યાં છે, પરંતુ છેલ્લાં દસ વર્ષો દરમિયાન ગુજરાતમાં સરકાર અને પ્રજા સાથે-સાથે જોવા મળ્યાં છે. કોઈપણ લોકતંત્ર માટે આ સારી નિશાની છે. આ બાબતને મેં મારા અવલોકનમાં નિહાળી પત્રકારત્વના કર્તવ્ય તરીકે મારા લેખોમાં રજૂ કરવાનો પ્રામાણિક પ્રયત્ન કર્યો છે.